Jezero z okoliškimi polslanimi mokrišči je nekoč predstavljalo habitat številnih vodnih ptic, ki so tu gnezdile, znano je bilo zlasti po 40.000 do 80.000 parih plamencev, pomembno pa je bilo tudi kot postojanka za selivke. Območje je razglašeno za narodni park, že od leta 1975 pa ima tudi status mokrišča mednarodnega pomena po Ramsarski konvenciji. Okolica je razmeroma redko poseljena, med vidnejšimi umetnimi posegi je nasip za cesto, zgrajen v 1990. letih, ki seka jezero prek 15 km široke ožine v sredini.